Í samráðsgátt stjórnvalda hefur nú verið sett SAMANTEKT UM SJÓNARMIÐ UMSAGNARAÐILA Í MÁLINU : „ STAÐARTÍMI Á ÍSLANDI – STÖÐUMAT OG TILLÖGUR “ Þar segir að starfshópur skipaður af heilbrigðisráðherra skilaði 31. janúar 2018 greinargerð um ávinning fyrir lýðheilsu og vellíðan landsmanna af því að leiðrétta klukkuna til samræmis við gang sólar . Forsætisráðherra ákvað í janúar 2019 að setja málið í opið samráð í samráðsgátt stjórnvalda . Í greinargerðinni voru settir fram eftirfarandi þrír valkostir og var almenningi boðið að leggja fram sín sjónarmið í samráðsgátt stjórnvalda : A. Klukkan áfram óbreytt en fólk hvatt með fræðslu til að fara fyrr að sofa . B. Klukkunni seinkað um 1 klst. C . Klukkan áfram óbreytt en skólar og jafnvel fyrirtæki og stofnanir hefji starfsemi seinna á morgnana . Þátttaka í samráðinu var miklu meiri en áður hefur þekkst . Alls bárust tæplega 1600 ábendingar . Margar umsagnir voru ítarlegar og vel rökstuddar og ljóst að fólk lagði mikla vinnu í vandaðar umsagnir . Helstu rök sem umsagnaraðilar settu fram fyrir seinkun klukkunnar eru að staðartími eigi að vera í takt við líkamsklukku og að mikilvægt sé að fjölga birtustundum . Aukin morgunbirta hafi m.a. í för með sér að börn og unglingar væru í skóla í dagsbirtu nær allt skólaárið . Of fljót staðarklukka hafi í för með sér seinkun sólarupprásar og sé líkleg til að skekkja líkamsklukkuna og seinka henni . Seinkuð líkamsklukka hafi í för með sér neikvæðar heilsufarslegar afleiðingar sem stafi af skertum nætursvefni á virkum dögum . Helstu rök á móti seinkun klukku eru m.a. að birtustundum á bilinu 07:00 til 23:00 fækki um 13% yfir árið . Breyting muni leiða til skerðingar dagsbirtu í lok dags sem m.a. felur í sér aukna slysahættu og minni útiveru og þar af leiðandi minni íþróttaiðkun utandyra . Svefntími hefur styst verulega á síðustu áratugum án þess að breytingar hafi orðið á klukku og efasemdir eru um að stilling klukku hafi mikið að segja gagnvart raflýsingu , skjánotkun og nútíma lifnaðarháttum . Rannsóknir sem vísað er til eigi ekki við á norðlægum slóðum . Breyting muni skerða verulega lífsgæði íbúa á stöðum sem umluktir eru háum fjöllum , svo sem á Austfjörðum og Vestfjörðum . Meiri tímamunur milli Íslands og meginlands Evrópu muni auk þess hafa neikvæð áhrif á viðskiptalífið . Þannig muni minni síðdegisbirta hafa neikvæð áhrif á flug og ferðaþjónustu . Forsætisráðuneytið mun vinna áfram með niðurstöður samráðsins en stefnt er að því að niðurstaða fáist í kringum vorjafndægur 2020 .